Document ID: 32006R0990

KOMMISSIONENS FORORDNING (EF) Nr. 990/2006
af 30. juni 2006
om åbning af løbende licitationer for eksport af korn, som er i medlemsstaternes interventionsorganers besiddelse
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1784/2003 af 29. september 2003 om den fælles markedsordning for korn (1), særlig artikel 6, og
ud fra følgende betragtninger:
(1)
Procedurerne og betingelserne for salg af korn fra interventionsorganerne er fastsat i Kommissionens forordning (EØF) nr. 2131/93 (2).
(2)
Ved Kommissionens forordning (EØF) nr. 3002/92 (3) er der fastsat fælles gennemførelsesbestemmelser for kontrol med anvendelse af og bestemmelse for produkter fra intervention.
(3)
I den nuværende markedssituation for korn og under hensyn til de disponible kornmængder i interventionslagrene og udsigterne for eksport af dette korn til tredjelande bør der åbnes løbende licitationer for eksport af korn, som er i medlemsstaternes interventionsorganers besiddelse. Hver løbende licitation bør betragtes som en særskilt licitation.
(4)
Der bør fastsættes særlige bestemmelser for at sikre, at transaktionerne og kontrollen hermed gennemføres korrekt. Til det formål bør der indføres en ordning med sikkerhedsstillelse, så de tilstræbte mål kan nås, uden at det medfører overdrevent store udgifter for de erhvervsdrivende.
(5)
Visse regler i forordning (EØF) nr. 2131/93 bør derfor fraviges, for så vidt angår den pris, der skal betales, frister for indgivelse af bud og sikkerhedsstillelse, og i forordning (EØF) nr. 3002/92, for så vidt angår de oplysninger, der skal anføres på eksportlicensen, udlagringsanvisningen og i givet fald T5-kontroleksemplaret.
(6)
For at undgå reimport bør de produkter, der gives tilslag for efter den licitation, som åbnes i henhold til denne forordning, kun kunne eksporteres til visse tredjelande.
(7)
I artikel 7, stk. 2, i forordning (EØF) nr. 2131/93 er det fastsat, at de laveste transportomkostninger mellem oplagringsstedet og lastningsstedet i den havn eller på det udgangssted, der kan nås med de laveste transportomkostninger, refunderes tilslagsmodtageren. For medlemsstater uden søhavne er det i samme forordnings artikel 7, stk. 2a, fastsat, at de mest fordelagtige transportomkostninger mellem oplagringsstedet og det faktiske udgangssted kan refunderes tilslagsmodtageren inden for et bestemt loft. Disse bestemmelser bør anvendes for de berørte medlemsstater, og der bør fastsættes gennemførelsesbestemmelser hertil.
(8)
Med henblik på at forvalte ordningen effektivt bør det også fastsættes, at oplysningerne fremsendes til Kommissionen ad elektronisk vej.
(9)
Foranstaltningerne i denne forordning er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
1. Interventionsorganerne i de i bilag I nævnte medlemsstater indleder løbende licitationer for eksport af korn, som er i deres besiddelse, på betingelserne i forordning (EØF) nr. 2131/93, medmindre andet er fastsat i denne forordning. De maksimumsmængder korn, der er omfattet af licitationerne, er anført i bilag I.
2. For blød hvede og rug omfatter hver dellicitation en maksimumsmængde, der skal eksporteres til tredjelande undtagen Albanien, Bosnien-Hercegovina, Bulgarien, Kroatien, Liechtenstein, Montenegro, Rumænien, Schweiz, Serbien (4) og Den Tidligere Jugoslaviske Republik Makedonien.
For byg omfatter hver dellicitation en maksimumsmængde, der skal eksporteres til tredjelande undtagen Albanien, Bosnien-Hercegovina, Bulgarien, Canada, Kroatien, Liechtenstein, Mexico, Montenegro, Rumænien, Schweiz, Serbien (4), Den Tidligere Jugoslaviske Republik Makedonien og USA.
Artikel 2
1. Ved eksport i henhold til denne forordning anvendes der hverken eksportrestitutioner, eksportafgifter eller månedlige forhøjelser.
2. Artikel 8, stk. 2, i forordning (EØF) nr. 2131/93 anvendes ikke.
3. Uanset artikel 16, stk. 3, i forordning (EØF) nr. 2131/93 er den pris, der skal betales ved eksport, lig med den i buddet anførte pris, uden månedlig forhøjelse.
4. For Tjekkiet, Luxembourg, Ungarn, Østrig og Slovakiet kan tilslagsmodtageren ifølge artikel 7, stk. 2a, i forordning (EØF) nr. 2131/93 inden for et loft, der fastsættes i licitationsbekendtgørelsen, få refunderet de mest fordelagtige transportomkostninger mellem oplagringsstedet og det faktiske udgangssted uden for nævnte landes område.
Artikel 3
1. Eksportlicenserne er gyldige fra udstedelsesdatoen, jf. artikel 9 i forordning (EØF) nr. 2131/93, indtil udgangen af den fjerde efterfølgende måned.
2. Bud, der indgives som led i hver licitation, som åbnes i medfør af denne forordning, kan ikke ledsages af eksportlicensansøgninger, der indgives efter artikel 49 i Kommissionens forordning (EF) nr. 1291/2000 (5).
Artikel 4
1. Uanset artikel 7, stk. 1, i forordning (EØF) nr. 2131/93 udløber fristen for indgivelse af bud til den første dellicitation den 6. juli 2006 kl. 9.00 (Bruxelles-tid).
Fristen for indgivelse af bud til de følgende dellicitationer udløber hver torsdag kl. 9.00 (Bruxelles-tid) undtagen den 3. august 2006, den 17. august 2006, den 24. august 2006, den 2. november 2006, den 28. december 2006, den 5. april 2007 og den 17. maj 2007, da der ikke afholdes licitation i de pågældende uger.
Fristen for indgivelse af bud til den sidste dellicitation udløber den 28. juni 2007 kl. 9.00 (Bruxelles-tid).
2. Buddene skal indgives til de pågældende interventionsorganer, jf. bilag I.
Artikel 5
Interventionsorganet, oplagringsvirksomheden og tilslagsmodtageren foretager, hvis tilslagsmodtageren ønsker det, efter fælles aftale inden udlagringen eller på tidspunktet for denne, alt efter tilslagsmodtagerens valg, prøveudtagning med en sådan hyppighed, at der mindst udtages en prøve for hver 500 t, og de lader prøverne analysere. Hvert interventionsorgan kan lade sig repræsentere af en befuldmægtiget, som dog ikke kan være lagerholderen.
Udtagningen og analysen af prøverne foretages inden for en frist på syv arbejdsdage fra datoen for tilslagsmodtagerens anmodning herom eller inden for en frist på tre arbejdsdage, hvis prøveudtagningen foretages ved udlagringen.
Analyseresultaterne meddeles Kommissionen ad elektronisk vej i tilfælde af tvist.
Artikel 6
1. Tilslagsmodtageren skal acceptere partiet, som det foreligger, hvis det af det endelige analyseresultat fremgår, at kvaliteten er:
a)
over den kvalitet, der er tilkendegivet i licitationsbekendtgørelsen
b)
højere end minimumskravene for intervention, men lavere end den kvalitet, der er beskrevet i licitationsbekendtgørelsen, idet forskellen dog skal ligge inden for en margen på:
-
1 kg/hl for rumvægten, uden at rumvægten dog er lavere end 75 kg/hl for blød hvede, 64 kg/hl for byg og 68 kg/hl for rug
-
1 procentpoint for vandindholdet
-
1/2 procentpoint for urenheder som omhandlet i henholdsvis punkt B.2 og B.4 i bilag I til Kommissionens forordning (EF) nr. 824/2000 (6)
-
1/2 procentpoint for urenheder som omhandlet i punkt B.5 i bilag I til forordning (EF) nr. 824/2000, uden at de deri tilladte procentsatser for skadelige kerner og meldrøje dog derved ændres.
2. Hvis det af det endelige analyseresultat fremgår, at kvaliteten er højere end minimumskravene for intervention, men lavere end kvaliteten i licitationsbekendtgørelsen, og forskellen overskrider den margen, der er nævnt i stk. 1, litra b), kan tilslagsmodtageren:
a)
enten acceptere partiet, som det foreligger
b)
eller afvise at overtage det pågældende parti.
I det i første afsnit, litra b), nævnte tilfælde frigøres tilslagsmodtageren først fra alle sine forpligtelser for det pågældende parti, herunder sikkerhedsstillelserne, efter straks at have informeret Kommissionen og interventionsorganet ved hjælp af formularen i bilag II.
3. Hvis det af det endelige analyseresultat fremgår, at kvaliteten er lavere end minimumskravene for intervention, må tilslagsmodtageren ikke afhente det pågældende parti. Tilslagsmodtageren frigøres først fra alle sine forpligtelser for det pågældende parti, herunder sikkerhedsstillelserne, efter straks at have informeret Kommissionen og interventionsorganet ved hjælp af formularen i bilag II.
Artikel 7
I de i artikel 6, stk. 2, første afsnit, litra b), og artikel 6, stk. 3, nævnte tilfælde kan tilslagsmodtageren anmode interventionsorganet om at levere et andet parti korn af den fastsatte kvalitet uden yderligere udgifter. I så fald frigives sikkerhedsstillelsen ikke. Partiet skal udskiftes senest tre dage efter, at tilslagsmodtageren har anmodet herom. Tilslagsmodtageren informerer straks Kommissionen herom ved hjælp af formularen i bilag II.
Har tilslagsmodtageren efter en periode på højst en måned fra datoen for hans første anmodning om udskiftning af partiet endnu ikke modtaget et parti af den fastsatte kvalitet efter gentagne udskiftninger, frigøres han fra alle sine forpligtelser, herunder sikkerhedsstillelserne, efter at han straks har informeret Kommissionen og interventionsorganet under anvendelse af formularen i bilag II.
Artikel 8
1. Hvis udlagringen af korn finder sted inden de analyseresultater, der er nævnt i artikel 5, bærer tilslagsmodtageren alle risici fra det tidspunkt, partiet afhentes, uden at dette dog indskrænker de klagemuligheder, som tilslagsmodtageren måtte have over for oplagringsvirksomheden.
2. Udgifterne til de prøveudtagninger og analyser, der er nævnt i artikel 5, undtagen dem, der er nævnt i artikel 6, stk. 3, afholdes af Den Europæiske Udviklings- og Garantifond for Landbruget (EUGFL) for højst en analyse pr. 500 t, undtagen udgifterne til overførsel fra en silo til en anden. Udgifterne til overførsel fra en silo til en anden og udgifterne til yderligere analyser, som tilslagsmodtageren måtte ønske, afholdes af denne.
Artikel 9
Uanset artikel 12 i forordning (EØF) nr. 3002/92 skal dokumenterne vedrørende salg af korn efter nærværende forordning, navnlig eksportlicensen, udlagringsanvisningen, jf. artikel 3, stk. 1, litra b), i forordning (EØF) nr. 3002/92, udførselsangivelsen og eventuelt kontroleksemplar T5, være forsynet med en af angivelserne i:
a)
bilag III, del A, for blød hvede
b)
bilag III, del B, for byg
c)
bilag III, del C, for rug.
Artikel 10
1. Den sikkerhed, der er stillet i henhold til artikel 13, stk. 4, i forordning (EØF) nr. 2131/93, frigives, så snart eksportlicenserne er blevet udstedt til tilslagsmodtagerne.
2. Uanset artikel 17, stk. 1, i forordning (EØF) nr. 2131/93 stilles der i forbindelse med eksportforpligtelsen en sikkerhed svarende til forskellen mellem den interventionspris, der var gældende på tilslagsdatoen, og tilslagsprisen, dog ikke under 25 EUR/t. Halvdelen af dette beløb stilles ved licensudstedelsen og anden halvdel inden kornets afhentning på oplagringsstedet.
Artikel 11
De pågældende interventionsorganer underretter Kommissionen ad elektronisk vej om de modtagne bud senest to timer efter udløbet af den frist for indgivelse af bud, der er fastsat i artikel 4, stk. 1. Er der ikke indgivet bud, underretter den pågældende medlemsstat Kommissionen herom inden for den samme frist. Sender en medlemsstat ingen meddelelse til Kommissionen inden for den fastsatte frist, skønner Kommissionen, at der ikke er indgivet bud i den pågældende medlemsstat.
Meddelelser efter stk. 1 fremsendes ad elektronisk vej og under anvendelse af modellen i bilag IV. En særskilt formular for hver kornart sendes til Kommissionen for hver påbegyndt licitation. De bydende skal forblive anonyme.
Artikel 12
1. Efter proceduren i artikel 25, stk. 2, i forordning (EF) nr. 1784/2003 fastsætter Kommissionen en minimumssalgspris for hver kornart og hver berørt medlemsstat, eller den beslutter, at licitationen skal være uden virkning, jf. artikel 10 i forordning (EØF) nr. 2131/93.
2. Medfører fastsættelsen af en minimumspris, jf. stk. 1, at den disponible maksimale mængde overskrides for en medlemsstat, kan der samtidig fastsættes en tildelingskoefficient for de mængder, der tilbydes til minimumsprisen, så at den disponible maksimale mængde for denne medlemsstat overholdes.
Artikel 13
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. juni 2006.

Labels: 3
17
18